Käibemaksuseaduse muutmise seaduse eelnõu seletuskiri

**I Sissejuhatus**

Käesoleva eelnõuga vähendatakse üldist käibemaksu määra. Seaduse vastuvõtmiseks on vajalik Riigikogu lihthäälteenamus.

**II Seaduse eesmärk ja eelnõu sisu**

Seaduse eesmärk on vähendada maksukoormust ning leevendada inflatsiooni negatiivset mõju Eesti elanike ostujõule.

Muudetakse käibemaksuseaduse § 15 lõiget 1 ning vähendatakse käibemaksu standardmäära, mille suurus on praegu 22%. Teatud kaupadele ja teenustele kehtivaid vähendatud määrasid (9% ja 5%) eelnõuga ei muudeta.

Seaduse jõustumine on kavandatud 2026. aasta algusest, et anda maksumaksjatele ja maksuhaldurile piisavalt aega ümberkorralduste ettevalmistamiseks ning arvestada muudatuse mõjudega 2026. aasta riigieelarve koostamisel.

**III Eelnõu terminoloogia**

Eelnõu ei sisalda uusi, vähetuntud ega võõrkeelseid termineid.

**IV Eelnõu vastavus Euroopa Liidu õigusele**

Euroopa Liidus reguleerib käibemaksuga maksustamist nõukogu direktiiv 2006/112/EÜ, mille artikli 97 kohaselt peab harilik käibemaksu määr olema vähemalt 15%.

**V Seaduse mõjud**

Eelnõu seadusena vastuvõtmise tulemusel langevad kaupade ja teenuste hinnad, kasvab elanike ostujõud ja toimetulek, samuti paraneb Eesti ettevõtete konkurentsivõime, mis soodustab üldist majanduskasvu, mis omakorda suurendab inimeste sissetulekut ja tarbimist.

**VI Seaduse rakendamiseks vajalikud kulutused ja seaduse rakendamise eeldatavad tulud**

Eelnõu rakendamisega võib alguses mõnevõrra väheneda käibemaksu laekumine riigieelarvesse, kuid selle kompenseerib majanduskasvu tulemusena kõikide maksude suurem laekumine.

Algatab Eesti Konservatiivse Rahvaerakonna fraktsioon 12.03.2025

Martin Helme
Eesti Konservatiivse Rahvaerakonna fraktsiooni esimees